贈朱深明
作者：許景衡
朝代：宋

paragraphs: 十年走南北，委跡甘蠢蠢。
舊學已茫然，疏慵長自哂。
豈知江漢旁，名士有標準。
高名久傾屬，王事得親近。
可是臭味同，一笑脱畦畛。
華堂照犀玉，覺我蝸舍窘。
風流跂前輩，要當攄妙藴。
胡爲飯藜藿，默坐師粲忍。
微生縻簿領，與俗益矛盾。
蹉跎谷口志，慚愧鹿門隱。
百念已灰冷，積習掃未盡。
緒餘君勿靳，迷途須汲引。